התיאטרון הטרגי-קומי של המציאות הפוליטית הישראלית.
חמש תמונות מתיאטרון האבסורד של הפוליטיקה המקומית.
תמונה ראשונה - קדימה יוצאת לבחור את יושב הראש שלה. לאחר 3 שנים של עמידה בראש המפלגה, ללא תוצאות משמעותיות וקריסה בסקרים, הסכימה ציפי לבני לקבוע מועד לבחירות. הבחירות מתקיימות ושאול מופז מביס את ציפי בהפרש של 24% - פער שלא היה בעבר. מופז מבטיח אלטרנטיבה לנתניהו.
תוצאה - בשלהי מנהיגותה צפו ללבני 16 מנדטים. למופז, מנבאים היום 6 מנדטים. מופז הפך ל- "קברן של קדימה". לבני לעומתו, עולה מהתהום ומחוזרת ע"י אולמרט, לפיד ויחימוביץ'.
תמונה שנייה – ממשלת אחדות של 70 ימים. מופז מגדיר את ביבי שקרן. אך שבועות בודדים לאחר שנבחר מחליט לחבור אליו במטרה מוצהרת לחוקק את "חוק השוויון בנטל". מופז מסרב לקבל כיבודים של שרים ותפקידים, התנהגות נדירה בפוליטיקה הישראלית, ומתעקש על העברת חוק השוויון בנטל. מוקמת וועדה שמגישה את מסקנותיה. ביבי פוחד מהחרדים ומפזר את הוועדה.
תוצאה – מופז, שומר על עקרונותיו ופורש מהממשלה. הציבור, שרובו תומך בחוק, חובט דווקא במופז ומרסק את כוחו ואילו ראש הממשלה שנרתע מלחץ החרדים, מתחזק.
תמונה שלישית – נתניהו יוזם חוק לפיצול קדימה, 'חוק מופז'. בימי הנהגתה של לבני ניסה ביבי למשוך את מופז יחד עם חברי כנסת נוספים מקדימה ולצורך כך יזם את 'חוק מופז'. הניסיון לא עולה יפה ובינתיים מופז נבחר למנהיג קדימה.
תוצאה – עם פירוק ממשלת האחדות קצרת הימים ובמטרה לחזק את כוחו על חשבון מופז, מנסה ביבי לגייס חברי כנסת מקדימה על בסיס .... 'חוק מופז'.
תמונה רביעית – ראש הממשלה הקודם, אהוד אולמרט הורשע בהפרת אמונים. הוא הצטרף לרשימה ארוכה של נבחרי ציבור מושחתים. בהם, חיים רמון שהורשע במעשה מגונה. צחי הנגבי שהורשע במתן עדות שקר. אריה דרעי שהורשע בקבלת שוחד, הפרת אמונים ומרמה. אביגדור ליברמן בהכאת קטינים.
תוצאה – צחי בורח מקדימה המקרטעת ומתקבל בזרועות פתוחות, כחבר בכיר, בליכוד. אריה דרעי מתכוון לחזור לפוליטיקה אם במסגרת ש"ס אם במפלגה אחרת. חיים רמון טווה חוטים למפלגת מרכז חדשה. אהוד אולמרט בודק עם כולם את מצבו הפוליטי כדי לחזור לראשות הממשלה. אביגדור ליברמן מתחזק בסקרים אף כי היועץ המשפטי בוחן את העמדתו לדין בעבירות שונות.
תמונה חמישית – אהוד אולמרט פורש לאחר שלוש שנים מראשות הממשלה. שני המינויים הבכירים בממשלתו היו - שר ביטחון חסר ניסיון ושר אוצר מושחת. על תפקודו במלחמת לבנון השנייה כתבה ועדת וינוגרד - כי החלטותיו הקשורות ליציאה למערכה ב 12- ביולי, התקבלו במהירות וללא בחינה עמוקה.... ללא תוכנית מעובדת היטב וללא מתווה אסטרטגי ברור. כל אלו "מצטרפים יחד לכשל חמור הנוגע להפעלת שיקול דעת, אחריות וזהירות". חבר הועדה, יחזקאל דרור, תקף בחריפות את אולמרט על שלא התפטר - "... זה לא היה קורה באף דמוקרטיה פרלמנטרית אחרת". אולמרט נאלץ לבסוף לפרוש עקב הגשת כתבי אישום נגדו. לאחרונה הורשע בהפרת אמונים. כתב האישום נגדו בעניין הולילנד מתנהל בימיים אלו בבית משפט בירושלים.
תוצאה – אולמרט בוחן את מצבו הפוליטי כדי לחזור לראשות הממשלה. פרשנים וחלק מהציבור רואים בו כמועמד היחיד המסוגל להתמודד מול ביבי. אולמרט הוא התקווה הלבנה של חלקים שונים בציבוריות הישראלית.